
Euroopa Parlamendi resolutsioon valimiste kohta Valgevenes

(2012/2815(RSP))

Euroopa Parlament,

–
võttes arvesse oma varasemaid resolutsioone Valgevene kohta,

–
võttes arvesse Euroopa Parlamendi presidendi Martin Schultzi 24. septembri 2012. aasta avaldust, milles ta väljendas kahetsust, et Valgevene parlamendivalimised ei vastanud järjekordselt vabade ja õiglaste valimiste rahvusvahelistele standarditele; 

–
võttes arvesse ELi kõrge esindaja Catherine Ashtoni ja voliniku Štefan Füle 24. septembri 2012. aasta avaldust parlamendivalimiste kohta Valgevenes, 

–
võttes arvesse Euroopa Nõukogu peasekretäri Thorbjørn Jaglandi ja Euroopa Liidu välisasjade ja julgeolekupoliitika kõrge esindaja Catherine Ashtoni 10. oktoobri 2012. aasta ühisavaldust surmanuhtluse vastase Euroopa ja ülemaailmse päeva puhul, 

–
võttes arvesse 15. oktoobril 2012. aastal Luxembourgis toimunud välisasjade nõukogu 3191. istungi järeldusi Valgevene kohta,

–
võttes arvesse OSCE demokraatlike institutsioonide ja inimõiguste büroo (OSCE/ODIHR) ning OSCE Parlamentaarse Assamblee 24. septembri 2012. aasta avaldust Valgevene parlamendivalimiste esialgsete tulemuste ja järelduste kohta,

–
võttes arvesse kodukorra artikli 110 lõiget 2,

A.
arvestades, et OSCE ei ole tunnistanud ühtegi alates 1995. aastast Valgevenes läbiviidud parlamendivalimistest vabadeks ja õiglasteks;

B.
arvestades, et OSCE/ODIHRi ja OSCE Parlamentaarse Assamblee rahvusvahelise valimiste vaatlusmissiooni hinnangul ei järgitud 23. septembri parlamendivalimistes hoolimata valimisseaduse teatavast täiendamisest paljusid OSCE raames võetud kohustusi, kaasa arvatud kodanike ühinemise, kandideerimise ja selge eneseväljendamise õigus; arvestades, et rahvusvahelistele valimiste vaatlejatele ei antud sisulist võimalust häälte lugemist jälgida ning nad andsid valimiste läbiviimisele mitmes valimisjaoskonnas negatiivse hinnangu; 

C.
arvestades, et kuigi Valgevene valimisseadusesse oli tehtud muudatusi, ei taganud õigusraamistik piisavalt valimiste läbiviimist vastavalt OSCE raames võetud kohustustele ja rahvusvahelistele standarditele;

D.
arvestades, et Valgevene keskvalimiskomisjoni hinnangul osales valimistel 74,3 % valijatest ja esindajatekotta valiti esimeses voorus 109 liiget 110st; arvestades, et ühes valimisringkonnas ei saavutatud minimaalset 50 %list osalemismäära; arvestades, et ei valitud ühtegi opositsiooni kandidaati; 

E.
arvestades, et mõned opositsioonierakonnad ja -liikumised (nt kodanikukampaania „Euroopa Valgevene” ja registreerimata Valgevene kristlike demokraatide erakond) boikoteerisid valimisi, samas kui teised nõustusid teatavatel tingimustel osalema (nimetatakse ka „aktiivseks boikotiks”), st et nad osalesid valimiskampaanias, kuid võtsid oma kandidaadid enne valimisi tagasi, sest nende osalemise tingimused ei täitunud, nimelt ei vabastatud kõiki poliitilisi vange ja usaldus valimisprotsessi suhtes oli väike; 

F.
arvestades, et rahvusvahelised sõltumatud vaatlejad andsid teada paljudest rikkumistest; arvestades, et vaatluskampaania „Inimõiguste kaitsjad vabade valimiste nimel” andis teada, et valimiste käigus toimus arvukalt rikkumisi, ning et häälte lugemise läbipaistmatus ei anna alust kinnitada, et valimistulemused väljendavad Valgevene rahva tahet;

G.
arvestades, et teatatud rikkumised hõlmasid peamiselt järgmist: opositsioonikandidaatide ja sõltumatute vaatlejate survestamine valimiskampaania ajal, ebavõrdne esindatus valimiskomisjonides, kandidaatide platvormide ja tutvustuste tsenseerimine riiklikus meedias, sunniviisiline hääletamine eelhääletamise ajal, vaatlejate töö tõsine takistamine, eel- ja kodus hääletamise ning häältelugemise läbipaistmatus ja tulemuste võltsimine; 

H.
arvestades, et kandidaatide registreerimine toimus diskrimineerival viisil; arvestades, et suur osa keelduvatest vastustest anti Mikalai Statkevitši ja Aljaksei Mihhalevitši algatusrühmadele; arvestades, et teiste hulgas keelduti kandidaadina registreerimast ka Vabadusliikumise juhti Aleksander Milinkevitšit ja „Räägi õigust” kampaania aktivisti Mihhail Paškevitšit; 

I.
arvestades, et valimiskampaania ajal oli kandidaatidel õigus viieminutilisele sõnavõtule riigiraadios ja riigitelevisioonis ning viieminutilisele esitlusele eelnevalt salvestatud debattides; arvestades, et haldustõkete tõttu ei jäi seisukohtade kajastamine kampaania ajal kitsaks; arvestades, et alates 27. augustist 2012 keeldus enamik meediakanalitest keskvalimiskomisjoni otsuse tõttu andmast eetriaega kandidaatidele, kes kutsusid üles valimisi boikoteerima, samal ajal kui ajalehed tsenseerisid nende programme ja keeldusid neid avaldamast; 

J.
arvestades, et Valgevene opositsioon vaidlustas valimistulemused ja väitis, et ei tunnista neid tõsiste rikkumiste tõttu; arvestades, et opositsiooni väitel oli osalusprotsent valimistest vaid 44; 

K.
arvestades, et Valgevenes hoitakse ikka veel kinni 12 poliitilist vangi, kelle hulgas on inimõiguste kaitsja ja Rahvusvahelise Inimõiguste Föderatsiooni asepresident Ales Bjaljatski, endine presidendikandidaat Mikalai Statkevitš ning noorteorganisatsiooni Maladõ Front juht Zmitser Daškevitš, kes hiljuti alustas näljastreiki protestiks vanglaametnike kuritarvituste ja ähvarduste vastu; 

L.
arvestades, et Ales Bjaljatski nimetati 13. septembril 2012 Euroopa Parlamendi Sahharovi mõttevabaduse auhinna kandidaadiks;

M.
arvestades, et väljapaistev opositsiooniaktivist Sjarhei Kavalenka vabastati 26. septembril 2012. aastal vanglast pärast seda, kui ta oli esitanud armuandmispalve järjest suureneva surve all vangla juhtkonna poolt, kes panid ta üksikvangistusse ja kasutasid väljapressimist; arvestades, et poliitiliste vangide vabastamine ei toimu tingimusteta, sest nad jäävad võimude pideva järelevalve alla ja peavad korrapäraselt oma asukohast politseile teada andma; 

N.
arvestades, et Valgevene on Euroopas nüüdseks ainus riik, kus ikka veel määratakse surmanuhtlust ja viiakse täide hukkamisi; arvestades, et inimõiguste aktivistide hinnangul on Valgevenes alates 1991. aastast hukatud umbes 400 inimest;

1.
väljendab kahetsust, et 23. septembril 2012. aastal toimunud parlamendivalimised ei vastanud järjekordselt vabade, õiglaste ja läbipaistvate valimiste rahvusvahelistele standarditele;

2.
väljendab sügavat muret OSCE/ODIHRi valimiste vaatlusmissiooni poolt teatatud rohke eeskirjade eiramise pärast ja leiab, et need valimised on Valgevene ametivõimude jaoks järjekordne kaotatud võimalus viia valimised läbi OSCE ja kõigi rahvusvaheliste demokraatlike normide kohaselt ning liikuda lähemale ühistele Euroopa väärtustele; 

3.
väljendab kahetsust Valgevene parlamendivalimiste protsessi ebademokraatliku iseloomu pärast ja on arvamusel, et vabade ja õiglaste valimiste põhimõtte rikkumise kohta tulnud teated tekitavad tõsiseid kahtlusi valimistulemuste kehtivuse ja valitud parlamendiliikmete legitiimsuse kohta; 

4.
mõistab jätkuvalt teravalt hukka inimõiguste ja põhivabaduste alase olukorra halvenemise ning põhjalike demokraatlike ja majandusreformide puudumise Valgevenes;

5.
nõuab tungivalt, et Valgevene ametivõimud vabastaksid ja rehabiliteeriksid viivitamata ja tingimusteta kõik allesjäänud poliitilised vangid, kes vahistati inimõiguste alase tegevuse ning oma kogunemis- ja sõnavabaduse rahumeelse kasutamise pärast ning keda hoitakse kinni alusetute süüdistuste põhjal; 

6.
nõuab tungivalt, et Valgevene ametivõimud teeksid viivitamata lõpu inimõiguste kaitsjate meelevaldsele kinnipidamisele, lühiajalise meelevaldse kinnipidamise tihenenud kasutamisele ja meelevaldsetele reisikeeldudele, mille eesmärk on hirmutada poliitilise opositsiooni ja meedia esindajaid;

7.
tõdeb, et Sjarhei Kavalenka vabastamine on positiivne märk, kuid mõistab hukka asjaolu, et see toimus piinamise kaudu saadud armuandmispalve alusel; 

8.
kutsub nõukogu ja komisjoni üles jätkama kõigi selliste algatuste toetamist, mille eesmärk on arendada Valgevene demokraatlikku kodanikuühiskonda ja mille tulemuseks võiks olla Valgevene poliitilise osaluse suurenemine ja suurem teadlikkus muudatuste vajalikkusest; 

9.
kutsub nõukogu ja komisjoni üles veelgi täiendama ajakohastamise teemalist Euroopa dialoogi ning arendama selleks välja suutlikkust ja pöörama strateegiliselt tähelepanu kodanikuühiskonna laiemale ringile eri sektorites, et suurendada ajakohastamise programmide mõju ning ELi läbipaistvust ja nähtavust valgevenelaste hulgas; 

10.
kutsub Valgevene ametivõime üles võtma vajalikke meetmeid ajakohastamise teemalise Euroopa dialoogi täielikuks kasutamiseks Valgevene rahva huvides; 

11.
väljendab kahetsust, et negatiivne hinnang käesolevatele parlamendivalimistele on Euroopa Parlamendile ametlike suhete loomisel Valgevene parlamendiga jälle takistuseks; väljendab kahetsust, et praegusel etapil ei ole EURONESTi parlamentaalsel assambleel alust kutsuda Valgevene seadusandliku kogu ametlikke esindajaid assambleesse, mille tõttu idapartnerlus jääb ilma ühest olulisest vahendist, millega Valgevenet ELi demokraatlikele väärtustele lähendada;

12.
ergutab kõiki Valgevene demokraatlikke poliitilisi jõude ja kodanikuühiskonna aktiviste leidma ühist lähenemisviisi, et saavutada paremaid tulemusi meetmete kaudu, mille eesmärk on välja töötada konkreetsed poliitika muutmise programmid Valgevene rahva elu parandamiseks ja demokratiseerimiseks; 

13.
kordab, et toetab jätkuvalt ELi koostöö tugevdamist Valgevene rahvaga ja demokraatliku kodanikuühiskonnaga ning nende demokraatlikke püüdlusi;

14.
kutsub ELi liikmesriike üles tihedamalt suhtlema Valgevene demokraatliku kodanikuühiskonnaga ning viisatasusid Valgevene kodanikele kas vähendama või kaotama; 

15.
nõuab taas tungivalt, et Valgevene kui ainus Euroopa riik, kus surmanuhtlust veel täide viiakse, kehtestaks hukkamistele viivitamata moratooriumi ja kuulutaks esimese sammuna surmanuhtluse täielikul kaotamisel sellele viivitamata välja moratooriumi; 

16.
teeb presidendile ülesandeks edastada käesolev resolutsioon komisjoni asepresidendile ning liidu välisasjade ja julgeolekupoliitika kõrgele esindajale, nõukogule, komisjonile, liikmesriikide parlamentidele ja valitsustele, OSCE ja Euroopa Nõukogu parlamentaarsetele assambleedele ning Valgevene parlamendile ja valitsusele.

